**A Mária Út Közhasznú Egyesület Önkormányzati Munkatalálkozója**

**2015. november 26-27. Esztergom, Szent Adalbert Központ**

**ÖSSZEFOGLALÓ**

2015. november 26-27-én Esztergomban, a Szent Adalbert Központban a Mária Út Közhasznú Egyesület (MUTKE) sikeres önkormányzati munkatalálkozót tartott tartott, melynek célja a Mária Út további infrastrukturális fejlesztésével, a Mária Úton történő zarándoklás nagyrendezvények általi népszerűsítésével és tömegesítésével, a Mária Út nemzetközi elismertetésével és a helyi vallásturisztikai fejlesztésekkel kapcsolatos feladatok megbeszélése volt.   
  
A meghívott előadók és a szervezők bemutatták a résztvevőknek az egyesület által, az önkormányzatokkal közösen elérni kívánt célokat és lehetőségeket, és további közös munkára kérték fel az érintetteket. A munkatalálkozó résztvevői kerekasztal megbeszéléseken kaptak választ a témákkal kapcsolatos kérdéseikre.

A rendezvényre meghívást kaptak az egyesület tagönkormányzatai, a Mária Út által érintett magyarországi települések polgármesterei, valamint az ismertetett feladatok elvégzésében érintett szervezetek képviselői. Közülük közel hetvenen képviseltették településüket, szervezetüket és vettek részt a közös munkában.

A konferencián egyértelmű támogatást kaptak az Egyesület elképzelései:  
  
- a GINOP pályázat elkészítése, a zarándokszállások fejlesztése a Mária Úton  
- a zarándoklásban és a búcsújárásban megjelenő Mária tisztelet felvétele a szellemi kulturális örökségek közé, a Mária Út betagozódása az Európai Kulturális Utak rendszerébe  
- a Mária Útra hívó, tömegeknek zarándokélményt biztosító nagyrendezvények szervezése, az 1Úton nemzetközi zarándoknap és a Mária Gigamaraton (Mariazell-Csíksomlyó) futó- és kerékpáros verseny megrendezése  
- buszos és gyalogos zarándoklatok szervezése a Mária Úton található kegyhelyekre  
- a helyi vallásturisztikai attrakciók és termékek fejlesztése  
- a zarándokturizmus helyi fejlesztése és az ehhez kapcsolódó Települési Cselekvési Program elkészítése.

Az Egyesület kérte a jelenlévő önkormányzatok képviselőit, hogy a következő testületi / közgyűlési ülés valamelyikén terjesszék be és fogadják el:

* településük zarándokturizmus fejlesztésére vonatkozó „Települési Cselekvési Programját”
* az 1Úton nemzetközi zarándoknap, valamint amennyiben érintett a település a Mária Gigamaraton támogatását (építsék be Cselekvési Programjukba)
* amennyiben érintettek és részt kívánnak venni a GINOP programban, a pályázat beadásához szükséges szerződéseket és nyilatkozatokat.

Támogassák:

* a zarándoklásban és a búcsújárásban megjelenő Mária tisztelet felvételét a Szellemi Kulturális Örökségek közé
* a Mária Út betagozódását az Európai Kulturális Utak rendszerébe
* a helyi zarándoklatok megrendezését
* iskoláik és civil közösségeik részvételét a Mária Úton szervezett buszos és gyalogos zarándoklatokban.